Rakétával lőttek a futballistákra
Félbe kellett szakítani a labdarúgó Dél Amerika Kupa döntőjét, miután a kolumbiai szimpatizánsok rakétákkal lőttek az argentin San Lorenzo játékosaira. A félórás kényszerszünettel tarkított mérkőzés után, végül az argentinok nyertek 4-0-ra.
A Kolumbiában rendezett Atletico Nacional-San Lorenzo labdarúgó Dél Amerika Kupa döntőjében a játékvezetőnek kétszer is meg kellett szakítania a találkozót. A hazai szimpatizánsok nem nézték jó szemmel, hogy kedvenceik alárendelt szerepet játszanak.

Azonban a hibát nem saját csapatuk gyenge játékában, hanem az ellenfélben keresték. Ezért előbb különböző tárgyakkal dobálták meg a vendégjátékosokat, majd miután azok nem reagáltak az őket ért támadásokra, rakétákkal vették célba az argentinokat.

Ez volt az a pont, amikor a játékvezető jobbnak látta beszüntetni az összecsapást. A meccs több mint fél órás késéssel folytatódhatott. Az összecsapást végül a San Lorenzo nyerte és 4-0-s előnnyel várhatja a december 11-ei Buenos Airesben rendezendő visszavágót.
sport Futball